title: Препоръка на Съвета от 12 юли 2011 година относно Националната програма за реформи на Полша за 2011 г. и съдържаща становище на Съвета относно актуализираната Програма за конвергенция на Полша за периода 2011—2014 г.

text:
               23.7.2011

               BG

               Официален вестник на Европейския съюз

               C 217/5

         ПРЕПОРЪКА НА СЪВЕТА
   от 12 юли 2011 година
   относно Националната програма за реформи на Полша за 2011 г. и съдържаща становище на Съвета относно актуализираната Програма за конвергенция на Полша за периода 2011—2014 г.
   2011/C 217/02
   СЪВЕТЪТ НА ЕВРОПЕЙСКИЯ СЪЮЗ,
   Като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическата политика (1) и по-специално член 9, параграф 3 от него,
   като взе предвид препоръката на Европейската комисия,
   като взе предвид заключенията на Европейския съвет,
   като взе предвид становището на Комитета по заетостта,
   след консултация с Икономическия и финансов комитет,
   като има предвид, че:

               (1)

               На 26 март 2010 г. Европейският съвет постигна съгласие по предложението на Комисията да се започне изпълнението на нова стратегия за работни места и растеж — стратегията „Европа 2020“ — въз основа на засилена координация на икономическата политика, която ще бъде съсредоточена върху ключовите области, в които е необходимо да се предприемат действия за повишаване на потенциала на Европа за устойчив растеж и конкурентоспособност.

               (2)

               На 13 юли 2010 г. Съветът прие препоръка относно общите насоки за икономическите политики на държавите-членки и на Съюза (за периода 2010—2014 г.), а на 21 октомври 2010 г. прие решение относно насоките за политиките на държавите-членки по заетостта (2), като заедно двата акта представляват „интегрирани насоки“. Държавите-членки бяха призовани да се съобразят с интегрираните насоки при провеждането на националните си икономически политики и политики по заетостта.

               (3)

               На 12 януари 2011 г. Комисията прие първия годишен обзор на растежа, с което постави началото на нов цикъл на икономическото управление в ЕС и на първия европейски семестър за предварителна интегрирана координация на политиката съгласно стратегията „Европа 2020“.

               (4)

               На 25 март 2011 г. Европейският съвет утвърди приоритетите за фискалната консолидация и структурната реформа (в съответствие със заключенията на Съвета от 15 февруари и 7 март 2011 г. и въз основа на годишния обзор на растежа, изготвен от Комисията). Той подчерта необходимостта да се даде приоритет на възстановяването на стабилността на бюджетите и фискалната устойчивост, намаляването на безработицата чрез реформи на пазара на труда и полагането на нови усилия за повишаване на растежа. Европейският съвет поиска от държавите-членки да превърнат тези приоритети в конкретни мерки, които да бъдат включени в техните програми за стабилност или в програмите за конвергенция и в националните програми за реформи.

               (5)

               На 25 март 2011 г. Европейският съвет също така прикани държавите-членки, участващи в пакта „Евро плюс“, да представят своите ангажименти своевременно, за да бъдат включени в програмите им за стабилност или за конвергенция и в националните им програми за реформи.

               (6)

               На 27 април 2011 г. Полша представи актуализация от 2011 г. на своята програма за конвергенция., която обхваща периода 2011—2014 г., а на 29 април своята национална програма за реформи за 2011 г. Двете програми бяха оценени едновременно, за да бъдат отчетени взаимовръзките между тях.

               (7)

               Глобалната финансова криза предизвика забавянето на икономическата дейност в Полша, като през 2009 г. равнището на ръста на реалния БВП спадна до 1,6 %, като това развитие спря малко преди началото на рецесия. През 2010 г. ръстът на реалния БВП достигна 3,8 %, тъй като засиленото външно търсене стимулира производството и промени цикъла на материалните запаси, а стабилният пазар на труда повлия положително на частното потребление. През 2010 г. равнището на безработицата се покачи до 9,6 % в сравнение със 7,1 % през 2008 г., въпреки увеличаването на трудовата заетост. Кризата нанесе сериозен удар на публичните финанси. Бюджетният дефицит се увеличи от 3,7 % от БВП през 2008 г. на 7,3 % през 2009 г. Въпреки предприетите скромни мерки за консолидация, през 2010 г. той достигна 7,9 % от БВП. Съотношението на държавния дълг спрямо БВП се повиши от 50,9 % през 2009 г. на 55,1 % (3) през 2010 г., което остава под посочения в Договора праг от 60 % и установения в Конституцията на Полша таван на дълга.

               (8)

               Въз основа на оценката на актуализираната програма за конвергенция в съответствие с Регламент (ЕО) № 1466/97, Съветът е на мнение, че макроикономическият сценарий, който е залегнал в основата на бюджетните прогнози, е реалистичен, като обаче за 2012 г. се основава на донякъде прекалено оптимистични допускания за растеж. В програмата за конвергенция се предвижда намаляване на дефицита под референтната стойност от 3 % в определения от Съвета срок, т.е. до 2012 г. Средногодишното фискално усилие за периода 2010—2012 г. изцяло отговаря на отправената в рамките на процедурата при прекомерен дефицит (ППД) препоръка на Съвета от 7 юли 2009 г. за 1,25 % от БВП.. През периода на програмата за конвергенция не се предвижда постигането на средносрочната цел. Изменението в пенсионната реформа, с което структурният бюджетен дефицит се намалява с 0,7 % през 2011 г. и с още 0,5 % от БВП през 2012 г., не внася съществени подобрения в действителната бюджетна ситуация, тъй като подобрението на първоначалната бюджетна позиция е съпроводено с нарастване на дългосрочните задължения. По отношение на бюджетните цели съществуват рискове за постигането на по-лоши от предвидените резултати. По-специално, приходите от преки данъци може да се окажат по-ниски от предвидените, поради оптимистичните допускания относно еластичността на данъчната основа, предвижданията на програмата за социалните осигуровки почиват на благоприятни сценарии за заетостта и ръста на работната заплата, а евентуалните закъснения в изпълнението и промени в мерките за намаляване на дефицита, които са извън прекия контрол на правителството, могат да доведат до трудности по пътя на консолидирането.

               (9)

               Полското правителство се задължи да намали бюджетния дефицит до ниво под 3 % от БВП до 2012 г., както бе препоръчано от Съвета, и да осигури стабилност на публичните финанси в дългосрочен план. С тази цел през 2011 г. то се зае с изпълнението на план за значителното консолидиране на публичните финанси посредством мерки по отношение както на приходите, така и на разходите, включително значително намаляване на публичните разходи за инвестиции. Проектобюджетът за 2012 г. беше приет от правителството на 5 май 2011 г. Очаква се той да допринесе за допълнително значително намаление на дефицита. Възможно е да се наложи предприемането на други мерки наред с предложените в проектобюджета за 2012 г., за да се спази срокът 2012 г. за коригирането на прекомерния дефицит. Допълнителното намаляване обаче на разходите насочени към повишаване на растежа може да има неблагоприятно въздействие върху бъдещия потенциален растеж..

               (10)

               Полша укрепи фискалната си рамка през годините. С оглед постигането на устойчивост на публичните финанси обаче в средносрочен и дългосрочен план, съществуващите фискални правила и процедурите за средносрочно програмиране явно не осигуряват достатъчна прозрачност на бюджетния процес, стимули за координация между отделните нива на управление, нито гъвкавост за посрещане на макроикономическите шокове и неравновесия. Фискалните правила следва също да се основават на достатъчно широки бюджетни агрегати и следва да са в съответствие с Европейската система от национални и регионални сметки в Общността (ESA95). Съгласно последната оценка на Комисията, рисковете по отношение на дългосрочната устойчивост на публичните финанси са.средно високи.

               (11)

               Въпреки че правителството премахна специалните пенсии за ранно пенсиониране за по-голямата част от бенефициерите, продължават да съществуват специални условия за ранно пенсиониране за униформените служители и миньорите, а законоустановената пенсионна възраст за жените е по-ниска в сравнение с тази за мъжете. По този начин реалната възраст на пенсиониране остава ниска. Освен това силно субсидирания фонд за социално осигуряване на селските стопани (KRUS) не дава стимул на селските стопани да преминат към по-продуктивни сектори, което също е повлияно от образование, инфраструктура и предизвикателствата на мобилността, , което забавя икономическото преструктуриране и пречи на нарастването на производителността.

               (12)

               Системата за образование и обучение не е напълно съобразена с нуждите на пазара на труда. Въпреки рязкото повишаване на дела на лицата със завършено висше образование, възможността за намиране на работа е засегната от несъответствието между предлаганите и търсените квалификации. Системата за висше образование не е свързана по адекватен начин с професионалната среда и възможностите за заетост. Делът на населението в зряла възраст (особено по-възрастните и нискоквалифицираните работници), участващи в образователни дейности и в професионално обучение, продължава да е много нисък.

               (13)

               Въпреки известно увеличение в последно време, публичните разходи за научноизследователска и развойна дейност в Полша са ниски, като също разходването на частни средства за научноизследователска и развойна дейност е е сред най-ниските в ЕС и е намаляло пред последните години. Вероятно това ще се превърне в основна пречка за икономическия ръст в средносрочен и дългосрочен план. Системата за научноизследователска и развойна дейност не е напълно интегрирана, тъй като съществува много слаба връзка между университетите, научноизследователските институти и индустрията.

               (14)

               Слабото участие на жените на пазара на труда отчасти се дължи на недостига на инфраструктура за полагане на грижи за деца и други зависими лица. Броят на децата под тригодишна възраст, за които е налице регламентирана инфраструктура за полагане на грижи, е много по-нисък от средното за ЕС ниво. Макар броят на записаните по-големи деца да се е увеличил пред последните няколко години, той все пак остава нисък. В много случаи младите родители могат да участват на пазара на труда само ако техни роднини се грижат за децата. Освен това недостатъчната инфраструктура за грижи за деца намалява възможностите за работа на по-възрастните жени, особено ако те напуснат работата си или се пенсионират рано, за да се грижат за внуците си или други зависими от тях лица.

               (15)

               Недостатъчно развитата мрежа е пречка за бизнеса и чуждите инвестиции, а недостатъчно развитата транспортна инфраструктура увеличава регионалните различия. Енергийната инфраструктура бързо остарява и е достигнала предела на своя капацитет. Освен това се налагат значителни корекции в нея, за да се спазят изискванията на политиките за намаляване на последиците от изменението на климата. При все че железопътната система на Полша е третата по големина в Европа, тя не може адекватно да съдейства при разрастването на икономическата дейност поради остарялата си инфраструктура и вагонен парк.

               (16)

               Качеството на бизнес средата и ефективността на публичната администрация в Полша е ниско. В сравнение с други страни Полша има особени проблеми в областта на плащането на данъците, започването и приключването на стопански дейности, изпълнението на договорите и регистрирането на имущество. Предприятията са затруднявани от бавните процедури на лицензиране и издаване на разрешения. По отношение на правните действия, като например изпълнението на договори и получаването на разрешения за строителство, съответните процедури са твърде многобройни, а цялостният процес е прекалено дълъг.

               (17)

               Полша пое редица ангажименти по силата на пакта „Евро плюс“. Във фискално отношение Полша е поела ангажимент да поддържа сегашното ниво на дълга и временното правило по отношение на разходите, да въведе нови разпоредби за намаляване на съотношението на бюджетния дефицит на местното управление и да въведе постоянно правило по отношение на разходите. Мерките целят по-ефективното регулиране и надзор на банковия сектор с цел укрепването на финансовата стабилност. Мерките по заетостта наблягат на участието на жените и по-възрастните работници на пазара на труда и на реформи, целящи увеличаването на връзките между бизнеса и образованието. Мерките по конкурентоспособността наблягат на секторите на образованието и науката, развитието на транспортната и широколентовата инфраструктура и на мерки за подобряване на бизнес средата. Тези ангажименти се отнасят до четирите области на пакта и до голяма степен са в съответствие с плановете, представени в програмата за конвергенция и националната програма за реформи. Няколко важни предизвикателства на политиката е необходимо да бъдат разгледани (напр. ниският дял на участие на по-възрастните работници) или са разгледани само отчасти (напр. подобряването на управлението на бизнеса). Ангажиментите по пакта „Евро плюс“ са оценени и взети предвид в препоръките.

               (18)

               Комисията направи оценка на програмата за конвергенция и националната програма за реформи, включително ангажиментите по пакта „Евро плюс“. Тя взе предвид не само тяхното значение за провеждането на устойчива фискална и социално-икономическа политика в Полша, но и дали са в съответствие с правилата и насоките на ЕС, предвид принципната необходимост да се укрепи цялостното икономическо управление на ЕС чрез принос на ЕС към бъдещите национални решения. Комисията е на мнение, че в програмите е представен амбициозен план за фискална консолидация и насърчава правителството да продължи с неговото изпълнение, а така също и да предприеме допълнителни мерки, ако е необходимо, за намаляването на държавния дефицит до ниво под 3 % от БВП до 2012 г. Въз основа на постигнатото през изминалото десетилетие следва да се предприемат стъпки за допълнителното увеличаване на заетостта, най-вече чрез осъществяването на реформи в пенсионната и образователната система и чрез подобряване на услугите за грижи за деца и други зависими лица. Освен това неценовата конкурентоспособност следва да бъде допълнително повишена посредством подобряването на рамката за научноизследователска и развойна дейност и на бизнес средата, както и посредством насърчаването на инвестициите в инфраструктура.

               (19)

               В контекста на настоящата оценка и предвид Препоръка на Съвета от 7 юли 2009 г. по член 126, параграф 7 от Договора за функционирането на Европейския съюз Съветът разгледа актуализираната Програма за конвергенция на Полша за 2011 г., като становището му (4) е изразено по-специално в препоръки (1) и (2) по-долу. Като взе предвид заключенията на Европейския съвет от 25 март 2011 г., Съветът разгледа националната програма за реформи на Полша,

         ПРЕПОРЪЧВА на Полша да предприеме следните действия през периода 2011—2012 г.:

               1.

               Да предприеме мерките, предвидени в законопроекта за бюджета за 2012 г. и да предприеме, ако е необходимо, допълнителни мерки с дълготраен характер, за да намали бюджетния дефицит до ниво под 3 % от БВП през 2012 г.в съответствие с препоръките на Съвета в рамките на процедурата за прекомерен дефицит. При осигуряване на задоволителен напредък в постигането на средносрочната цел да ограничи в бъдеще съкращенията в насърчаващите растежа разходи.

               2.

               До 2013 г. да приведе в действие законодателство за въвеждането на постоянно правило по отношение на разходите. Това правило следва да почива на достатъчно широки бюджетни агрегати и следва да е в съответствие с Европейската система от сметки. Да предприеме също мерки за засилване на действието на механизмите за координация между отделните нива на управление в средносрочен план и по отношение на ежегодния бюджетен процес.

               3.

               Да повиши законоустановената пенсионна възраст за униформените служби, да продължи прилагането на мерките за увеличаване на реалната възраст на пенсиониране, като нейното обвързване с очакваната продължителност на живота. Да състави график за по-нататъшно изменение на правилата за вноските на селските стопани в социалноосигурителния фонд (KRUS), за да бъдат по-добре отразени разликите в личните доходи.

               4.

               Да приложи предложената стратегия за учене през целия живот, да внесе подобрения в стажовете и професионалното обучение и образователните програми, предназначени за по-възрастните работници и нискоквалифицираните работници. Да засили връзките между науката и бизнеса посредством изпълнението на програмата „Градим знания“ (Budujemy na Wiedzy); да изпълни програмата за реформа на висшето образование „Партньорство за знания“ (Partnerstwo dla Wiedzy), за да постигне по-голямо съответствие между образованието и нуждите на пазара на труда.

               5.

               Да увеличи участието на жените на пазара на труда посредством предприемането на мерки за осигуряването на стабилно финансиране на предучилищната инфраструктура за грижи за деца, да увеличи броя на записаните деца под тригодишна възраст.

               6.

               Да предприеме мерки за подобряване на стимулите с цел инвестиране в мощности за производство на енергия, използващи нисковъглеродни технологии, и да доизгради трансграничното свързване на електропреносната мрежа; да разработи многогодишен план за инвестиране в железопътната инфраструктура и да изпълни генерален план за железопътния транспорт.

               7.

               Да предприеме действия за опростяването на правните процедури, свързани с изпълнението на договори, да преразгледа законодателството за зонирането и строителните работи с цел оптимизирането на процедурите за обжалване и ускоряването на административните процедури.

      Съставено в Брюксел на 12 юли 2011 година.

            За Съвета

            Председател

         J. VINCENT-ROSTOWSKI

      (1)  ОВ L 209, 2.8.1997 г., стр. 1.

      (2)  Продължават да се прилагат и през 2011 г. с Решение 2011/308/ЕС на Съвета от 19 май 2011 г. относно насоките за политиките за заетост на държавите-членки (ОВ, L 138, 26.5.2011 г. ,стр. 56).

      (3)  Данни от базата данни AMECO на службите на Комисията. Съгласно съобщението на Министерството на финансите от 30 май 2011 г., съотношението на дълга към БВП към 31 декември 2010 г. е възлизало на 54,9 %.

      (4)  Предвидено в член 9, параграф 3 от Регламент (ЕО) № 1466/97.


title: Препоръка на Съвета от 11 юли 2017 година относно Националната програма за реформи на България за 2017 г. и съдържаща становище на Съвета относно Конвергентната програма на България за 2017 г.

text:
               9.8.2017

               BG

               Официален вестник на Европейския съюз

               C 261/7

         ПРЕПОРЪКА НА СЪВЕТА
   от 11 юли 2017 година
   относно Националната програма за реформи на България за 2017 г. и съдържаща становище на Съвета относно Конвергентната програма на България за 2017 г.
   (2017/C 261/02)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 9, параграф 2 от него,
   като взе предвид Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси (2), и по-специално член 6, параграф 1 от него,
   като взе предвид препоръката на Европейската комисия,
   като взе предвид резолюциите на Европейския парламент,
   като взе предвид заключенията на Европейския съвет,
   като взе предвид становището на Комитета по заетостта,
   като взе предвид становището на Икономическия и финансов комитет,
   като взе предвид становището на Комитета за социална закрила,
   като взе предвид становището на Комитета за икономическа политика,
   като има предвид, че:

               (1)

               На 16 ноември 2016 г. Комисията прие годишния обзор на растежа, с което постави началото на европейския семестър за 2017 г. за координация на икономическите политики. Приоритетите на годишния обзор на растежа бяха одобрени от Европейския съвет на 9—10 март 2017 г. На 16 ноември 2016 г., въз основа на Регламент (ЕС) № 1176/2011, Комисията прие Доклада за механизма за предупреждение, в който беше посочено, че България е една от държавите членки, за които ще се извърши задълбочен преглед.

               (2)

               Докладът за България за 2017 г. беше публикуван на 22 февруари 2017 г. В него беше оценен напредъкът на България в изпълнението на специфичните за държавата препоръки, приети от Съвета на 12 юли 2016 г., последващите действия във връзка с препоръките, отправени към България през предходните години, както и напредъкът на страната по националните ѝ цели по стратегията „Европа 2020“. В него беше включен и задълбоченият преглед по член 5 от Регламент (ЕС) № 1176/2011, чиито резултати също бяха публикувани на 22 февруари 2017 г. Анализът на Комисията ѝ дава основание да заключи, че в България са налице прекомерни макроикономически дисбаланси. По-специално, в България продължават да се наблюдават дисбаланси, свързани с оставащите слабости във финансовия сектор и значителната задлъжнялост на предприятията в условията на висока дълготрайна безработица.

               (3)

               България представи своята Национална програма за реформи за 2017 г. и своята Конвергентна програма за 2017 г. на 17 май 2017 г., след определения срок.

               (4)

               Съответните специфични за всяка държава препоръки бяха взети предвид при програмирането на европейските структурни и инвестиционни фондове за периода 2014—2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета (3), когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на европейските структурни и инвестиционни фондове с доброто икономическо управление.

               (5)

               Спрямо България понастоящем се прилагат предпазните мерки на Пакта за стабилност и растеж. В своята Конвергентна програма за 2017 г. правителството, започвайки с балансирано състояние на бюджета през 2016 г., планира номинален дефицит от 0,6 % от БВП през 2017 г. Очаква се номиналният дефицит слабо да се подобри до 0,5 % от БВП през 2018 г. и да премине в малък излишък след това. Планирано е средносрочната бюджетна цел — структурен дефицит от 1 % от БВП — да бъде постигната с марж през целия период на програмата. Според Конвергентната програма за 2017 г. общото съотношение на дълга към БВП се очаква да намалява постепенно от 29,5 % от БВП през 2016 г. до 23,8 % през 2020 г. Макроикономическият сценарий в основата на тези бюджетни прогнози е реалистичен.

               (6)

               На 12 юли 2016 г. Съветът препоръча на България да постигне за 2017 г. годишна фискална корекция от 0,5 % от БВП за постигане на средносрочната бюджетна цел. Реалните данни показват, че България е надминала своята средносрочна бюджетна цел през 2016 г. Въз основа на прогнозата на Комисията от пролетта на 2017 г. се очаква да има обратно развитие на структурното салдо — от излишък от 0,1 % от БВП през 2016 г. до дефицит от 0,4 % от БВП през 2017 г. и дефицит от 0,3 % от БВП през 2018 г., ако политиката се запази непроменена. Въпреки това влошаване, се очаква структурното салдо да остане над средносрочната бюджетна цел и през двете години. Като цяло Съветът е на мнение, че се предвижда България да спази разпоредбите на Пакта за стабилност и растеж през 2017 и 2018 г.

               (7)

               Продължават усилията за подобряване на събирането на данъците. Въпреки подобренията, спазването на данъчното законодателство продължава да е проблематично. Сенчестата икономика и недекларираният труд остават широко разпространени. Свързаната с данъчното облагане административна тежест е намалена, но продължава да бъде значителна. Мерките за намаляване на бюрокрацията явно са довели до ограничени резултати досега и няма признаци за значително подобряване на доброволното спазване на данъчното законодателство. При тези обстоятелства правоприлагането е от възлово значение не само за упражняването на контрол, но и за укрепването на превенцията срещу неспазването на данъчното законодателство. Планът за действие към Единната националната стратегия за 2015—2017 г. за повишаване на събираемостта на приходите, справяне със сенчестата икономика и намаляване на разходите за спазване на законодателството се оказва полезен инструмент, особено за оценката и подобряването на координацията и ефективността на редица административни органи, работещи в областта на данъчното облагане. Един ex post анализ на въздействието на специфичните мерки би могъл да допринесе за правилното оценяване, планиране и насочване на бъдещите мерки за спазване на данъчното законодателство. Тези мерки ще бъдат включени във всеобхватна единна национална стратегия, която ще замени настоящата стратегия, която изтича в края на 2017 г.

               (8)

               Българските органи, след консултации и в сътрудничество с компетентните европейски органи, извършиха анализи на качеството на активите и тестове за устойчивост в банковия и застрахователния сектор, както и анализ на активите на частните пенсионни фондове. Въпреки че тези резултати потвърдиха солидността на сектора като цяло, те разкриха и зони на уязвимост, включително в някои институции от системно значение. Тъй като последващите мерки все още не са напълно приведени в действие, източникът на уязвимост остава. Освен това някои въпроси, сред които оценката на неликвидните финансови инструменти и активи, както и експозициите към свързани лица, не бяха решени напълно в трите прегледа. Надзорните органи биха могли да възприемат по-консервативен подход за справянето с тези проблеми. Сред нерешените въпроси в застрахователния сектор са също третирането на някои договори за презастраховане, някои застрахователни вземания и надзорът на групово равнище.

               (9)

               За да се отстрани възможността подобни дисбаланси да се появят отново в бъдеще, трябва да бъдат финализирани мерките за подобряване на банковия надзор, а за подобряването на небанковия надзор са необходими допълнителни усилия. Отстраняването на активите с трудно определима стойност и на нездравите търговски практики, включително кредитирането на свързани лица и сделките между тях, продължават да бъдат основни предизвикателства за властите. Българската народна банка започна план за реформиране и развитие на банковия надзор, основаващ се също на заключенията на Световната банка и МВФ. Понастоящем този план се прилага, но може да се наложи да бъде изменен с оглед на констатациите на програмата за оценка на финансовия сектор. Недостатъците в надзора, разкрити в прегледите на застрахователните дружества и пенсионните фондове, подчертават необходимостта Комисията за финансов надзор да разработи и изпълни всеобхватен план за засилване на надзора, включително като подобри собственото си вътрешно управление и функциониране. За да се гарантира пълно доверие, този план следва да се основава на най-добрите международни практики в областта и следва да бъде изготвен и прилаган в тясно сътрудничество със съответните европейски органи, а при необходимост да включва принос от доставчици на услуги — трети страни.

               (10)

               Дълговете на предприятията остават големи (много над тези на сравними държави), което натоварва балансите на дружествата и потенциално ограничава търсенето на кредити и инвестициите в средносрочен план. За да бъде понижено все още високото равнище на необслужвани заеми на предприятията, българските власти следва да улеснят процеса на преструктуриране на банките, като мобилизират широк набор от инструменти. Например, ускоряването на реформата на нормативната уредба за несъстоятелността би подобрило правната среда за отстраняването на лошите дългове и предоставянето на възможности за извънсъдебно преструктуриране. Освен нормативната уредба за несъстоятелността, инструментариумът може да включва насоки за надзор на банките с особено високи равнища на необслужвани заеми. Той може да включва и действия, с които да се направят по-прозрачни данните за качеството на активите и да се допринесе за задълбочаването на вторичния пазар на необслужвани заеми.

               (11)

               Последните тенденции на пазара на труда са положителни, но остават структурни проблеми. Работната сила продължава да се свива поради застаряването на населението в съчетание с емиграция. Тъй като икономиката преминава през структурни промени, от съществено значение е да се оползотвори неизползваният потенциал от работна ръка. Понастоящем пазарът на труда се характеризира с висок дял на дълготрайната безработица от общата безработица и висока липса на активност, ограничено включване на младите хора на пазара на труда и недостиг на умения, както и с несъответствие между търсените и предлаганите умения. Макар че през 2015 г. безработицата спадна под средното равнище за Съюза, сериозни предизвикателства все още са делът на дълготрайната безработица и делът на младите хора, които не участват в никаква форма на заетост, образование или обучение, както и малкият процент на заетост сред нискоквалифицираните лица. С оглед на тези предизвикателства активните политики по заетостта не са достатъчно насочени към групите в неравностойно положение и техните нужди, което възпрепятства тяхната пригодност за заетост. Освен това недостатъчната интеграция на службите по заетостта и социалните служби за получателите на социални обезщетения може да ограничи участието им на пазара на труда.

               (12)

               Подобряването на резултатите от образованието и по-активното предоставяне на качествено приобщаващо общо образование продължават да бъдат предизвикателства, с потенциални последствия за бедността. Въпреки че рискът от бедност или социално изключване при децата е намалял слабо, той остава един от най-големите в Съюза и е тясно свързан с образователното равнище на родителите. Резултатите по отношение на основните умения, съгласно измерването им по Програмата.за международно оценяване на учениците на ОИСР от 2015 г. (PISA), показват, че делът на учениците със затруднения по четене, математика и точни науки остава един от най-големите в Съюза. Все още предстои да бъде разработена планираната методика за подобряване на финансирането на училищата. Целта е да се окаже подкрепа за по-справедливи резултати, като се предостави допълнително подпомагане за училищата със слаби резултати. Децата от семейства с по-нисък социално-икономически статус, особено от ромски семейства, нямат de facto равни възможности за образование, включително в ранна възраст. Професионалното образование и обучение е в процес на реформиране, но неговото качество и сътрудничество с предприятията и социалните партньори са недостатъчни. Продължава да се разгръща дуалното образование. Във висшето образование финансирането, основано на резултатите, има за цел да подобри качеството и адекватността на образованието спрямо пазара на труда.

               (13)

               Ограничената достъпност, слабото финансиране, емиграцията на специалисти и слабите здравни резултати продължават да бъдат главните предизвикателства в здравеопазването. Слабото покритие на здравното осигуряване, включително слабото покритие на публичните амбулаторни медицински услуги и високото равнище на преките плащания от страна на пациентите затрудняват достъпа на някои граждани до здравно обслужване. Ако бъдат изпълнени напълно, приетите наскоро мерки, като например селективните договори за болнични услуги въз основа на Национална здравна карта, имат потенциала да подобрят равнопоставеността и достъпа до здравно обслужване.

               (14)

               Въпреки че все още е сред най-ниските в Съюза, равнището на минималната работна заплата в България, значително нарасна от 2011 г. насам. Ограничен напредък бе отбелязан и при създаването на обективен механизъм за нейното определяне, въпреки споразумението между работодателите и профсъюзите относно критериите. Липсата на прозрачен механизъм, който да взема предвид икономическите и социалните критерии, условията на пазара на труда и институционалния аспект на прилагането им, може да застраши правилния баланс между целите на подпомагането на заетостта и конкурентоспособността и защитата на трудовите доходи. Въпреки известното напрежение между социалните партньори при неуспешните преговори за минималните социалноосигурителни прагове за 2017 г., социалният диалог в страната продължава да функционира.

               (15)

               Високият дял на хората, живеещи в риск от бедност или социално изключване, остава значително икономическо и социално предизвикателство. България все още е най-бедната държава в Съюза, като групите в неравностойно положение, като например ромите, децата, възрастните хора и живеещите в селските райони, са засегнати несъразмерно от бедността. След няколко години на устойчиви подобрения равнището на риска от изпадане в бедност за възрастните хора се влоши значително. Възрастните жени са изложени на особено голям риск от бедност или социално изключване поради типичния за тях по-кратък период на пенсионно осигуряване. Въпреки че относителната бедност на децата се подобрила, равнището на бедност сред тази група остава много високо. С приемането на новия план за действие деинституционализацията на децата запазва своето темпо. Процесът обаче все още изостава при възрастните хората и лицата с увреждания. Неравенството в доходите представлява значителен и нарастващ проблем. Съотношение между доходите на най-богатите 20 % от домакинствата и на най-бедните 20 % се е увеличил от 6,1 през 2012 г. на 7,1 през 2015 г. и е сред най-големите в Съюза. В България разликата между неравенството в доходите преди и след данъчно облагане и социални трансфери е сред най-малките в Съюза. Системата за социална закрила, включително схемата на общия минимален доход, не осигурява подходящо равнище на подкрепа. Броят на хората, ползващи се от социални обезщетения, остава малък поради силно ограничителните условия за получаване на обезщетения. Равнището на минималния доход остава ниско, не е актуализирано от 2009 г. и не съществува прозрачен механизъм за коригирането му.

               (16)

               Бяха въведени мерки за подобряване на системата за възлагане на обществени поръчки, но все още предстои да се почувства тяхната конкретна добавена стойност. Трябва да бъде гарантирано подходящо и ефикасно прилагане на новата система за предварителен контрол, основана на риска. Изпълнението на препоръките, направени в прегледа на системата за обжалване, продължава да бъде предизвикателство, тъй като ефикасните средства за правна защита са от ключово значение за осъществяването на важни проекти. След като бъде оценен, административният капацитет на Агенцията по обществени поръчки, ще трябва да бъде адаптиран, за да отразява функциите на Агенцията. Освен това административният капацитет на възлагащите органи следва да бъде засилен, включително благодарение на методичната подкрепа, предоставяна от Агенцията по обществени поръчки, и централизираните и/или подпомагащи дейности по закупуване от страна на централните органи за покупки за централната администрация, общините и здравеопазването. Все още предстои да бъде приключена работата по въвеждането на електронни обществени поръчки с цел увеличаване на прозрачността на обществените поръчки. Гарантирането на безпристрастността на процедурите за възлагане на обществени поръчки и предотвратяването на евентуални конфликти на интереси продължават да бъдат важни въпроси. Въпреки неотдавнашните реформи, предназначени да модернизират публичната администрация, ефективността и ефикасността на публичните институции остават ограничени. През 2016 г. бяха приключени редица правни изменения за създаването на подходяща нормативна уредба, но правоприлагането и изпълнението им по ефективен и систематичен начин представляват предизвикателство.

               (17)

               През 2016 г. България прие съществени реформи, за да разсее непрекъснатите опасения по отношение на независимостта и качеството на своята съдебна система. Тъй като тези реформи бяха приети едва наскоро, все още е твърде рано за оценка на тяхното въздействие. В редица области са необходими допълнителни стъпки. Корупцията също остава голям проблем за България и продължава да тежи върху инвестициите, както на национално, така и на местно равнище. През 2015 г. властите представиха амбициозна стратегия за борба с корупцията, но прилагането ѝ все още се намира на ранен етап. Политиката на България за борба с корупцията продължава да бъде възпрепятствана от слабите и фрагментирани институции, слабите резултати в преследването на случаи на корупция по високите етажи и колебливата парламентарна подкрепа за реформи. В рамките на Механизма за сътрудничество и проверка (4) България получава препоръки в областите на съдебната реформа и борбата с корупцията и организираната престъпност. Ето защо тези области не са включени в специфичните за всяка държава препоръки за България.

               (18)

               В рамките на европейския семестър от 2017 г. Комисията направи цялостен анализ на икономическата политика на България и го публикува в доклада за страната от 2017 г. Тя оцени също предприетите последващи действия във връзка с препоръките към България, отправени през предходните години.

               (19)

               Като се има предвид тази оценка, становището на Съвета е, че се очаква България да спази Пакта за стабилност и растеж.

               (20)

               От гледна точка на задълбочения преглед, извършен от Комисията, и на тази оценка, препоръките на Съвета, направени по член 6 от Регламент (ЕС) № 1176/2011, са отразени в препоръки (2) и (3) по-долу,

         ПРЕПОРЪЧВА на България да предприеме следните действия през 2017 и 2018 г.:

               1.

               Да продължи да подобрява събирането на данъците и спазването на данъчното законодателство, включително чрез цялостен пакет от мерки за периода след 2017 г. Да ускори прилагането на мерките за намаляване на размера на неформалната икономика, по-специално на недекларирания труд

               2.

               Да предприеме последващи мерки по прегледите на финансовия сектор, по-специално по отношение на презастрахователните договори, надзора на групово равнище, активите с трудно определима стойност и експозициите към свързани лица. Да подобри банковия и небанковия надзор посредством изпълнението на подробни планове за действие в тясно сътрудничество с европейските органи. Да улесни намаляването на все още високото равнище на необслужвани заеми на предприятията, като се основава на пълен набор от инструменти, включително чрез ускоряване на реформата на нормативната уредба за обявяване в несъстоятелност и чрез насърчаване на функциониращ вторичен пазар за необслужвани заеми.

               3.

               Да подобри насочването на активните политики по заетостта и интеграцията между службите по заетостта и социалните служби за групите в неравностойно положение. Да увеличи предоставянето на качествено общо образование, по-специално за ромите. Да увеличи покритието на здравното осигуряване, да намали преките плащания от страна на пациентите и да се справи с недостига на здравни специалисти. В консултация със социалните партньори да състави прозрачен механизъм за определяне на минималната работна заплата. Да подобри обхвата и адекватността на минималния доход.

               4.

               Да гарантира ефективното прилагане на Националната стратегия за развитие на сектора на обществените поръчки за периода 2014—2020 г.

      Съставено в Брюксел на 11 юли 2017 година.

            За Съвета

            Председател

         T. TÕNISTE

      (1)  ОВ L 209, 2.8.1997 г., стр. 1.

      (2)  ОВ L 306, 23.11.2011 г., стр. 25.

      (3)  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).

      (4)  Решение 2006/929/ЕО от 13 декември 2006 г. за създаване на механизъм за сътрудничество и проверка на напредъка на България в постигането на специфични цели в областите на съдебната реформа и борбата срещу корупцията и организираната престъпност (ОВ L 354, 14.12.2006 г., стр. 58).


title: Препоръка на Съвета от 16 юни 2017 година с цел коригиране на наблюдаваното значително отклонение от плана за корекции за постигане на средносрочната бюджетна цел в Румъния

text:
               6.7.2017

               BG

               Официален вестник на Европейския съюз

               C 216/1

         ПРЕПОРЪКА НА СЪВЕТА
   от 16 юни 2017 година
   с цел коригиране на наблюдаваното значително отклонение от плана за корекции за постигане на средносрочната бюджетна цел в Румъния
   (2017/C 216/01)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 121, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 10, параграф 2, втора алинея от него,
   като взе предвид препоръката на Европейската комисия,
   като има предвид, че:

               (1)

               Съгласно член 121 от Договора за функционирането на Европейския съюз държавите членки насърчават стабилни публични финанси в средносрочен план чрез координиране на икономическите политики и многостранно наблюдение, за да се избегне възникването на прекомерен държавен дефицит.

               (2)

               Пактът за стабилност и растеж (ПСР) се основава на целта за осигуряване на стабилни публични финанси като средство за укрепване на предпоставките за ценова стабилност и висок и устойчив растеж, водещ до създаване на трудова заетост.

               (3)

               На 12 юли 2016 г. Съветът препоръча на Румъния да ограничи отклонението от средносрочната бюджетна цел през 2016 г. и да постигне годишна фискална корекция от 0,5 % от БВП през 2017 г., освен ако средносрочната бюджетна цел е спазена с по-ниско фискално усилие (2).

               (4)

               Въз основа на прогнозата на Комисията от пролетта на 2017 г. и данните за резултатите от 2016 г., потвърдени от Евростат, през 2016 г. структурното салдо се е влошило от -0,6 % от БВП, а именно над средносрочната бюджетна цел от -1 % от БВП, до -2,6 % от БВП, което означава значително отклонение от средносрочната бюджетна цел (а именно отклонение от 1,6 % от БВП). Нарастването на държавните разходи, след приспадане на дискреционните мерки по отношение на приходите и еднократните мерки, бе доста над целевия показател за разходите, което показва значително отклонение (а именно отклонение от -2,0 % от БВП). Разликата в показателите се дължи главно на това, че в техните изчисления са използвани различни проценти на годишния номинален потенциален ръст на БВП. Независимо от тази разлика, и двата показателя потвърждават наличието на значително отклонение от изискванията на предпазните мерки на Пакта за стабилност и растеж през 2016 г.

               (5)

               На 22 май 2017 г., след цялостна оценка, Комисията счете, че в Румъния се наблюдава значително отклонение от средносрочната бюджетна цел, и отправи предупреждение към Румъния в съответствие с член 121, параграф 4 от Договора и член 10, параграф 2, първа алинея от Регламент (ЕО) № 1466/97.

               (6)

               В съответствие с член 10, параграф 2, втора алинея от Регламент (ЕО) № 1466/97 в рамките на един месец от датата на приемане на предупреждението Съветът отправя към съответната държава членка препоръка да предприеме необходимите мерки на политиката. Съгласно Регламент (ЕО) № 1466/97 в препоръката за държавата членка се определя срок от не повече от пет месеца за справяне с отклонението. На тази основа крайният срок 15 октомври 2017 г., в който Румъния да се справи с отклонението, изглежда подходящ. В рамките на този срок Румъния следва да докладва относно действията, предприети в отговор на настоящата препоръка.

               (7)

               Структурното салдо на Румъния през 2016 г. се оценява на 1,6 % от БВП от средносрочната бюджетна цел. Въз основа на разликата между фактическия и потенциалния БВП в прогнозата на Комисията от пролетта на 2017 г., Румъния се намира в нормална икономическа ситуация през 2017 г. Съотношението на държавния дълг на Румъния е под прага от 60 % от БВП. Изискваното минимално структурно подобрение, предвидено в Регламент (ЕО) № 1466/97 и матрицата на корекциите, в което са отчетени преобладаващите икономически условия и евентуални опасения във връзка с устойчивостта, възлиза на 0,5 % от БВП. Според прогнозата на Комисията от пролетта на 2017 г. се очаква влошаване на структурното салдо с 1,3 % от БВП през 2017 г. Поради това минималното структурно подобрение от 0,5 % от БВП през 2017 г. означава, че е необходимо да се предприемат мерки с общ резултат от 1,8 % от БВП в сравнение с текущия основен сценарий от прогнозата на Комисията от пролетта на 2017 г. Предвид големия размер на изискваната структурна консолидация, произтичаща от минималната корекция, изисквана от ПСР, е целесъобразно да не се налагат никакви допълнителни корекции в допълнение към минималното изискване от 0,5 % от БВП.

               (8)

               Изискваното подобрение на структурното салдо с 0,5 % от БВП през 2017 г. е в съответствие с номиналния темп на растеж на нетните първични държавни разходи, ненадвишаващи 3,3 % през 2017 г. (3).

               (9)

               Съгласно прогнозата на Комисията от пролетта на 2017 г. бюджетният дефицит ще възлиза на 3,5 % от БВП през 2017 г., което е над референтната стойност от 3 % от БВП по Договора. Изискваната корекция на структурното салдо също изглежда подходяща, за да се гарантира, че Румъния спазва прага от 3 % от БВП за бюджетния дефицит през 2017 г.

               (10)

               Целесъобразно е настоящата препоръка да се оповести публично.

               (11)

               За постигането на бюджетните цели е от решаващо значение Румъния да приеме и строго да прилага необходимите мерки, както и да следи отблизо промените в текущите разходи,

         ПРЕПОРЪЧВА:
   РУМЪНИЯ:

               1)

               да предприеме необходимите мерки, за да гарантира, че номиналният темп на растеж на нетните първични държавни разходи не надвишава 3,3 % през 2017 г., което съответства на годишна корекция на структурното салдо от 0,5 % от БВП, като по този начин страната застава на подходящ път на корекции за постигане на средносрочната бюджетна цел;

               2)

               да използва всички извънредни приходи за намаляване на дефицита; мерките за бюджетна консолидация следва да гарантират трайно подобрение на структурното салдо по консолидирания държавен бюджет, като същевременно подкрепят растежа;

               3)

               да докладва на Съвета до 15 октомври 2017 г. за предприетите действия в отговор на настоящата препоръка.

      Адресат на настоящата препоръка е Румъния.
      Съставено в Люксембург на 16 юни 2017 година.

            За Съвета

            Председател

         E. SCICLUNA

      (1)  Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (ОВ L 209, 2.8.1997 г., стр. 1).

      (2)  Препоръка на Съвета от 12 юли 2016 г. относно националната програма за реформи на Румъния за 2016 г. и съдържаща становище на Съвета относно програмата за конвергенция на Румъния за 2016 г. (ОВ C 299, 18.8.2016 г., стр. 73).

      (3)  Нетните държавни разходи се състоят от общи държавни разходи с изключение на лихви, разходи по програми на Съюза, изцяло съответстващи на приходи по фондове от Съюза, и недискреционни промени в разходите за обезщетения за безработица. Финансирането на национално равнище на формирането на нетен фиксиран капитал се разпределя през период от четири години. Еднократните мерки в областта на приходите и разходите се приспадат.


				|

		52014PC0437

			Препоръка за РЕШЕНИЕ НА СЪВЕТА за отмяна на Решение 2010/283/ЕС относно наличието на прекомерен дефицит в Белгия /* COM/2014/0437 final */

			   	Препоръка
за
РЕШЕНИЕ
НА СЪВЕТА
за
отмяна на
Решение 2010/283/ЕС
относно
наличието на
прекомерен
дефицит в
Белгия
СЪВЕТЪТ
НА
ЕВРОПЕЙСКИЯ
СЪЮЗ,
като
взе предвид
Договора за
функционирането
на
Европейския
съюз, и
по-специално
член 126,
параграф 12 от
него,
като
взе предвид
препоръката
на Комисията,
като
има предвид,
че:
(1)       Въз
основа на
препоръка,
отправена от
Комисията, с
Решение 2010/283/ЕС
на Съвета от 2
декември 2009 г.[1] бе
установено,
че в Белгия е
налице
прекомерен
бюджетен
дефицит.
Съветът
отбеляза, че
планираният
за 2009 г.
дефицит по
консолидирания
държавен
бюджет е бил
в размер на 5,9 %
от БВП, т.е.
надхвърлил е
определената
в Договора
референтна
стойност от
3 % от БВП, като
се планираше
брутният
консолидиран
държавен
дълг да достигне
97,6 % от БВП, т.е.
над
определената
в Договора
референтна
стойност от
60 % от БВП[2].
(2)       На 2
декември 2009 г. в
съответствие
с член 126, параграф
7 от Договора
и член 3,
параграф 4 от
Регламент
(ЕО) № 1467/97 на
Съвета от 7 юли
1997 г. за
определяне и
изясняване на
прилагането
на
процедурата
при прекомерен
дефицит[3] и по
препоръка на
Комисията
Съветът
отправи
препоръка
към Белгия за
преодоляване
на
прекомерния
дефицит
най-късно до
края на 2012 г.
Препоръката
бе публично
оповестена.
(3)       По
препоръка на
Комисията и съгласно
член 126,
параграф 8 от
Договора на 21 юни
2013 г. Съветът
реши, че
Белгия не е
предприела
ефективни
мерки в
съответствие
с препоръката
на Съвета от 2
декември 2009 г.
за коригиране
на
прекомерния
си дефицит до
2012 г. и съгласно
член 126,
параграф 9 от
Договора
даде
предизвестие
на Белгия да
преодолее
прекомерния
дефицит до 2013 г.
На Белгия бе
даден срок до
15 септември
да докладва
относно
предприетите
действия за
изпълнение
на
посоченото
решение в
съответствие
с член 5,
параграф 1а
от Регламент
(ЕО) № 1467/97 на
Съвета. На 15
ноември 2013 г.
Комисията заключи,
че Белгия е
предприела
ефективни мерки
и към момента
не са
необходими
допълнителни
стъпки по
процедурата
за прекомерен
дефицит.
(4)       В
съответствие
с член 4 от
приложения
към Договорите
Протокол
относно
процедурата
при
прекомерен дефицит
Комисията
предоставя
данните за изпълнението
на
процедурата.
Като част от прилагането
на този
протокол
държавите членки
предоставят
данни за
бюджетния
дефицит и
държавния
дълг, както и
за други свързани
с тях
показатели
два пъти
годишно — до 1
април и до 1 октомври,
в
съответствие
с член 3 от
Регламент
(ЕО) № 479/2009 на
Съвета от 25
май 2009 г. за
прилагане на
Протокола за
процедурата
при прекомерен
дефицит,
приложен към
Договора за
създаване на
Европейската
общност[4].
(5)       Когато
преценява
дали дадено
решение за наличие
на
прекомерен
дефицит
следва да се отмени,
Съветът
следва да
вземе
решение въз
основа на
предоставените
данни. Същевременно
дадено
решение за
наличие на
прекомерен дефицит
следва да се
отмени само
ако
прогнозите
на Комисията
сочат, че дефицитът
няма да
превиши
прага от 3 % от
БВП в рамките
на
прогнозния
период[5].
(6)       Въз
основа на
данните,
предоставени
от Комисията
(Евростат) в
съответствие
с член 14 от Регламент
(ЕО) № 479/2009, след
изпращането
от Белгия на
данните до
1 април 2014 г. и
въз основа на
прогнозата
на Комисията
от пролетта на
2014 г. се
налагат
следните
заключения:
–
След
като през 2009 г.
отбеляза
най-високото
си равнище от
5,6 % от БВП, от
които около 0,7 %
от БВП се
дължаха на
еднократни
фактори, през
2013 г. дефицитът
по консолидирания
държавен
бюджет на
Белгия бе намален
до 2,6 % от БВП в
съответствие
с решението
на Съвета от 21 юни
2013 г.
Подобрението
се дължеше на
предприетите
мерки за фискална
консолидация,
както и на
подобрение
на
цикличните
условия.
–
Според
Програмата
за
стабилност
за 2014—2017 г., представена
от
белгийското
правителство
на 30 април 2014 г.,
се планира
през 2014 г.
дефицитът да намалее
до 2,15 % от БВП и
през 2015 г. да
спадне до 1,4 % от
БВП. Съгласно
прогнозата
на Комисията
от пролетта
на 2014 г.
дефицитът ще
бъде 2,6 % от БВП
през 2014 г. и 2,8 %
от БВП през
2015 г. при
допускане, че
няма да има
промяна в
провежданата
политика.
Следователно
се очаква
през
прогнозния
период
дефицитът да
се задържи
под определената
в Договора референтна
стойност от
3 % от БВП.
–
След
като се
подобри с 0,7 %
от БВП през
2013 г., структурното
салдо (т.е.
салдото по
консолидирания
държавен
бюджет,
коригирано
спрямо фазата
на
икономическия
цикъл, минус
еднократните
и другите
временни
мерки) се
очаква да
остане
стабилно
през 2014 г. и леко
да се влоши
през 2014 г. при
допускане, че
няма да има
промяна в провежданата
политика. В
този
контекст се
очертава
текуща
разлика в
размер на 0,5 %
от БВП по
отношение на
нужната
корекция на
структурното
салдо за
постигане на
средносрочната
цел за 2014 г.,
което
предполага
необходимост
от засилване
на бюджетните
мерки, за да
се гарантира
пълно
съответствие
с
предпазните
мерки на
пакта с оглед
на новия риск
от
значително
отклонение
от изисквания
план за
корекция и
нарушение на целевия
показател по
отношение на
дълга.
–
В
периода 2009—2013 г.
съотношението
на дълга към
БВП нарасна с
приблизително
5 процентни
пункта,
достигайки
101,5 %, което се дължеше
отчасти на
приноса на
Белгия към финансовата
помощ за
държави
членки от
еврозоната.
Очаква се
през 2014 и 2015 г.
брутният
държавен
дълг да се
задържи на
приблизително
същото
равнище.
(7)       Съветът
припомня, че
от 2014 г.  —
годината
след корекцията
на
прекомерния
дефицит —
Белгия изпълнява
предпазните
мерки на
Пакта за стабилност
и растеж и
следва да
напредва към
постигането
на
средносрочната
цел с
подходящ
темп, в т.ч.
като спазва
индикативния
размер на разходите,
и да постигне
достатъчен
напредък към
спазването
на критерия
за дълга по
член 2,
параграф 1а
от Регламент
(ЕО) № 1467/97 на
Съвета от 7
юли 1997 г. за
определяне и
изясняване
на
прилагането
на
процедурата
при прекомерен
дефицит.
(8)       Съгласно
член 126,
параграф 12 от
Договора
решенията на
Съвета
относно
наличието на
прекомерен
дефицит се
отменят,
когато по
мнение на
Съвета прекомерният
дефицит в
съответната
държава
членка е бил
коригиран.
(9)       По
мнението на
Съвета
прекомерният
бюджетен
дефицит в
Белгия е бил
коригиран,
поради което
Решение 2010/283/ЕС
следва да
бъде отменено,
ПРИЕ
НАСТОЯЩОТО
РЕШЕНИЕ:
Член 1
Въз
основа на цялостната
оценка
прекомерният
дефицит в Белгия
се счита за
коригиран.
Член 2
Решение
2010/283/ЕС се
отменя.
Член 3
Адресат
на
настоящото
решение е Кралство
Белгия.
Съставено
в Брюксел на […] година.
                                                                       За
Съвета
                                                                       Председател
[1]               ОВ L 125, 21.5.2010 г.,
стр. 34.
[2]               Данните
за дефицита
по
консолидирания
държавен
бюджет и за
консолидирания
държавен
дълг за 2009 г.
впоследствие
бяха
коригирани —
съответно на
5,6 % и 95,7 % от БВП.
[3]               ОВ L 209, 2.8.1997 г.,
стр. 6.
[4]               ОВ L 145, 10.6.2009 г.,
стр. 1.
[5]               Съгласно
„Подробните
указания за
изпълнението
на Пакта за стабилност
и растеж и
насоките
относно формата
и
съдържанието
на
програмите
за стабилност
и за
конвергенция“
от
3 септември 2012 г.,
вж.
http://ec.europa.eu/economy_finance/economic_governance/sgp/pdf/coc/code_of_conduct_en.pdf


title: 2014/662/EС: Препоръка на Комисията от 10 септември 2014 година относно добрите практики за предотвратяване и намаляване на наличието на алкалоиди на опиума в маковото семе и продуктите от маково семе  Текст от значение за ЕИП

text:
               12.9.2014

               BG

               Официален вестник на Европейския съюз

               L 271/96

         ПРЕПОРЪКА НА КОМИСИЯТА
   от 10 септември 2014 година
   относно добрите практики за предотвратяване и намаляване на наличието на алкалоиди на опиума в маковото семе и продуктите от маково семе
   (текст от значение за ЕИП)

      (2014/662/EС)

   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 292 от него,
   като има предвид, че:

               (1)

               Маковото семе се добива от опиевия мак (Papaver somniferum L.). То се използва в печива, като подправка на ястия, в плънки на торти и десерти, както и за производство на хранителни масла. Растението опиев мак съдържа наркотични алкалоиди като морфин и кодеин. Маковото семе не съдържа алкалоиди на опиума, или ги съдържа в много малки количества, но може да бъде замърсено с алкалоиди вследствие на увреждане от насекоми или чрез външно замърсяване на семето по време на събиране, когато към семената се полепят прахови частици от маковата слама (включително стената на плодната кутийка).

               (2)

               Експертната група по замърсителите в хранителната верига (CONTAM) към Европейския орган за безопасност на храните (ЕОБХ) излезе с научно становище относно рисковете за общественото здраве, свързани с наличието на алкалоиди на опиума в маковото семе, предназначено за консумация от човека (1).

               (3)

               Оценката за експозицията на морфин чрез храни, съдържащи маково семе, показва, че острата референтна доза (ARfD) може да бъде превишена от една порция при някои потребители, особено деца, навсякъде в Съюза.

               (4)

               Поради това е целесъобразно да се прилагат добри практики за предотвратяване и намаляване на наличието на алкалоиди на опиума в маковото семе и продуктите от маково семе.

         ПРИЕ НАСТОЯЩАТА ПРЕПОРЪКА:
   На държавите членки се препоръчва да вземат необходимите мерки, за да гарантират, че всички оператори, участващи в производството и преработката на маково семе, прилагат добрите практики за предотвратяване и намаляване на наличието на алкалоиди на опиума в маковото семе и продуктите от маково семе, както са описани в приложението към настоящата препоръка.

      Съставено в Брюксел на 10 септември 2014 година.

            За Комисията

         Tonio BORG

            Член на Комисията

      (1)  Експертна група на ЕОБХ по замърсителите в хранителната верига (CONTAM); Научно становище относно рисковете за общественото здраве, свързани с наличието на алкалоиди на опиума в маковото семе. Бюлетин на ЕОБХ (EFSA Journal) 2011 г.; 9(11):2405. (150 стр.) doi:10.2903/j.efsa.2011.2405. То е публикувано на следния интернет адрес: www.efsa.europa.eu/efsajournal

      ПРИЛОЖЕНИЕ
      I.   Добри земеделски практики за предотвратяване на наличието на алкалоиди на опиума по време на отглеждането, събирането и съхранението

      Наличието на морфин и други алкалоидни съединения се дължи главно на външно замърсяване, особено чрез неподходяща защита на растенията и процедури за събиране и почистване. Други фактори, влияещи на замърсяването на маковото семе и продуктите от него с алкалоиди, са например сортът маково растение и стрес факторите — като суша и микотоксини — в условията за отглеждане. Освен това насекомите играят важна роля при замърсяването на маковото семе.

         Избор на сорт маково растение

      Сортовете маково растение могат да се групират в две категории:

                  а)

                  сортове маково растение, които се отглеждат за производство на маково семе, предназначено единствено за храна. Тези сортове съдържат малко количество алкалоиди на опиума.

                  б)

                  сортове маково растение, които се отглеждат за фармацевтични цели, но чиито семена като страничен продукт се използват за храна. В сравнение с кутийката и маковата слама маковото семе съдържа относително малко количество алкалоиди на опиума.

         Адекватна борба с вредителите и болестите

      Не всички вредители и болести, посочени в настоящия раздел, се срещат във всички производствени райони в Съюза. Поради това мерките за борба с тези вредители и болести се отнасят само за производствените райони, в които те се срещат.
      Съществуват две важни болести по маковите растения: Peronospora arborescens (мана) и Pleospora papaveracea. Мицелът на тези гъби прониква в кутийките и причинява реколта с ниско качество, което от своя страна води до преждевременно узряло тъмно до черно на цвят семе. Болестите също така влошават органолептичните свойства на мака, т.е. вкус и цвят, като различното по цвят плесенясало семе не може напълно да се отдели на почистващата поточна линия.
      Значително намаляване на качеството на храната се причинява и от вредители по мака, които нападат растежа на по-късните етапи от развитието му. Най-често става дума за хоботник по кутийките (Neoglycianus maculalba) и мушица по кутийките (Dasineura papaveris). Хоботникът по кутийките снася яйцата си в младите зелени кутийки. Излюпените в семенниците ларви се хранят с вътрешната част на кутийките (където се развиват семената на мака) и замърсяват вътрешността, увреждат маковото семе и накрая напускат кутийката, като прогризват дупки. Дупката се използва от мушицата по кутийките, която снася вътре яйца. Узрялата кутийка съдържа до 50 оранжеви ларви, които в крайна сметка напълно унищожават кутийката. Семената са черни, недоразвити и негодни за храна.
      По-важен е фактът, че проникването на мицела и хоботниците означава, че „маковите сълзи“ и изтеклият млечен сок замърсяват семената. Тези проблеми възникват при производството на всички макови растения.
      Поради това се препоръчва адекватна борба с тези болести и вредители в случай на появата им.

         Предотвратяване на лоши условия за събиране, причинени от полягането на растенията

      Полягането може до голяма степен да се избегне със засяване на маковите растения с подходяща гъстота.
      По време на растежа на височина могат да се използват регулатори на растежа на мака, предназначен за храна, с цел намаляване на удължаването на стъблата. Регулаторите на растежа обикновено не се използват при производството на мак за фармацевтични цели, тъй като употребата им променя биосинтетичния път на алкалоида. Регулирането на растежа гарантира не само скъсяване на стъблата, но и укрепване на долната част на стъблото. Късите и здрави растения са устойчиви на полягане, особено по време на периода на зелените кутийки и тяхното узряване.
      Полягането причинява неравномерно узряване и води до замърсяване с алкалоиди по време на събиране на реколтата. Полегналите растения често започват отново да се разклоняват. Кутийките на тези млади разклонения узряват по-късно. Когато се събира реколтата от мак, процесът на узряване следва да се регулира, тъй като неузрелите кутийки на мака съдържат млечен сок. При събирането тези кутийки се разтрошават и от млечните съдове изтича млечен сок, който причинява пряко замърсяване на повърхността на маковото семе с алкалоиди на опиума, които по-късно изсъхват върху повърхността на семената. Също така семената от неузрели кутийки, които са с ръждив цвят, влошават качеството на мака, външния му вид и най-вече органолептичните му свойства.
      Може да се използва десикант в съответствие с националните правила за разрешаване на продукти за растителна защита и техните условия за употреба, с цел да се гарантира, че всички кутийки са увехнали напълно при събирането.

         Събиране на реколтата

      Предназначеният за храна мак се събира при влажност не по-висока от 10 %. Влажността на семената при събиране обикновено е 6—10 %. Ако поради климатични условия маковото семе не може да се събере при гореспоменатите условия, макът трябва да се събира заедно с маковата слама и незабавно да се изсуши на топъл въздух с температура не повече от 40 °C. При тези обстоятелства, обаче, отлагането във времето води до риск от неблагоприятен ефект върху качеството на семената, както по отношение на органолептичните им свойства, така и физичните, химичните и микробиологичните параметри на семената като храна, предназначена за консумация от човека.
      Отглежданият за фармацевтични цели мак понякога се събира при по-високо съдържание на влага, но се изсушава незабавно след събирането му и, което е по-важно, се охлажда. След изсушаване и охлаждане семената съдържат около 8—9 % влага.
      Предназначеният за храна мак се събира с комбайни, които са приспособени за събиране на малки по размер семена. Макът изисква специално приспособяване на отделните части на машината, тъй като маковото семе е изключително уязвимо към механични увреждания. Маковото семе за храна съдържа 45—50 % масло. Когато маковото семе е увредено, повърхността на семената се зацапва с масло, което привлича праха от разтрошените кутийки. Залепналият прах увеличава концентрацията на алкалоиди на опиума върху маковото семе. Освен това маслото от мак има малка трайност и много бързо се окислява. Така увредените семена значително влошават органолептичните свойства на предназначения за храна мак и неговата трайност, причиняват замърсяване и увеличават количеството на алкалоидите на опиума.
      За събирането на мак за фармацевтични цели е от съществено значение да се събират само кутийките и известно количество макова слама. Поради това за събирането следва да се използва комбайн със специално приспособена глава, която събира само горната част на растението. Използването на комбайна означава, че се събира само необходимата част от растението, което намалява риска от замърсяване.

         Обработка след събиране

      Маковото семе не съдържа алкалоиди на опиума или съдържа относително малки количества. Когато се говори за количества алкалоиди на опиума върху маковото семе, това се отнася за миниатюрни частици прах от сламата (стената на семенната кутийка). Поради това е от съществено значение почистването или обработката след събиране, независимо дали този прах съдържа голямо или малко количество алкалоиди на опиума.
      След събирането и преди използването на маковото семе за храна то трябва да се почисти, частиците прах да се отстранят чрез аспиратор, както и да се премахнат всякакви други замърсявания, като се постигне чистота над 99,8 %.

         Съхранение

      Когато се налага маковото семе да се съхранява преди окончателната обработка, то трябва да се събира заедно с маковата слама, като събраната смес се проветрява по подходящ начин върху решетки с активна вентилация, за да се гарантира, че съдържанието на влага не надвишава 8—10 %.
      За дълготрайно съхранение с вентилация трябва да се използва необработен въздух, т.е. въздух, който не е бил предварително нагрят.Обработеното по този начин маково семе може лесно да се съхранява за срок от 12 месеца без съществено да промени качеството си.
      След почистване на маковото семе то трябва да се съхранява във вентилирани съдове, чували, или торби, сертифицирани за опаковка на храни на едро, без пряк контакт с пода на помещението за съхранение.

         Етикетиране

      Ако маковото семе трябва да претърпи допълнителна обработка за намаляване на наличието на алкалоиди на опиума преди консумация от човека или използване като съставка в храни, то трябва да бъде етикетирано по подходящ начин, като се посочва необходимостта да се подложи на физическа обработка с цел намаляване на съдържанието на алкалоиди на опиума преди консумация от човека или използване като съставка в храни.
      II.   Добри практики за предотвратяване на наличието на алкалоиди на опиума по време на преработка

      Съдържанието на алкалоиди на опиума в маковото семе може да бъде намалено с помощта на редица методи за предварителна обработка или преработка на храната. Доказано е, че по време на преработката на храната съдържанието на алкалоиди може да бъде намалено с около 90 %, а с комбинацията от предварителна обработка и топлинни процеси да бъда почти напълно премахнато.
      Най-ефективните методи са измиването и накисването, топлинната обработка с температура най-малко над 135 °C, но за предпочитане над 200 °C, по-ниски температури (e.g. 100 °C) в комбинация с овлажняване или измиване, както и смилане и съчетания от различните обработки.
      Храните, съдържащи маково семе, обикновено преминават през редица процеси преди консумиране.
      При хляба и хлебчетата често се използват цели, необработени макови семена като декорация и не се прилага никаква друга обработка освен печенето.
      При други храни маковото семе обикновено се смила, преди да се добави върху ястието или да се използва в печива. Маковото семе се използва и в маковата плънка, която е съчетание от смляно маково семе, захар, течност (вода или мляко) и евентуално допълнителни съставки и подправки. Плънката от маково семе обикновено се обработва топлинно, преди да се използва за приготвяне на храни. В някои кулинарни традиции маковото семе се използва сурово, цяло или смляно, без топлинна обработка като важна част от ястието.
      Маковото семе в храните често преминава през комбинация от различни етапи на преработка, в това число смилане, смесване с течност, топлинна обработка и понякога дори няколко етапа на топлинна обработка. Макар че отделен етап от преработката може да не намали съществено съдържанието на алкалоиди в маковото семе, комбинацията от предварителна обработка (напр. преработка на плънката от маково семе), следвана от топлинна обработка (напр. печене) може да намали съдържанието на алкалоиди до неустановимо количество. С комбинация от измиване и изсушаване на техническа везна е постигнато намаление на концентрацията от морфин и при силно замърсени партиди от сурово маково семе (първоначална концентрация между 50 и 220 mg морфин/kg) до концентрация под 4 mg морфин/kg без намаляване на качеството и на органолептичните свойства.
      В таблицата по-долу са показани препоръчаните методи за предварителна обработка и преработка, които намаляват съдържанието на алкалоиди в маковото семе и продуктите от маково семе.
      Нужно е обаче да се отбележи следното:

                  —

                  Топлинната обработка преди окончателната преработка на храната не се препоръчва, защото допринася за унищожаването на мазнините и може да причини гранясване и загуба на типичния вкус на маковото семе.

                  —

                  Ако за намаляване на съдържанието на алкалоиди в маковото семе е необходимо измиване или накисване във вода, то трябва да се извършва скоро след събирането му. Трябва да се има предвид обаче, че това може да намали качеството и/или дълготрайността на маковото семе.

         Таблица

         Препоръчани методи за предварителна обработка и преработка, които намаляват съдържанието на алкалоиди в маковото семе и продуктите от маково семе

                  Методи за предварителна обработка и преработка

                  Допълнителни условия

                  Ефект

                  Количествено изражение на ефекта

                  Измиване или накисване във вода

                  Време (5 минути)
                  Увеличено време и температура (30 секунди — 2 минути — 30 минути) във вода с температура

                  Намаляване на съдържанието на алкалоиди

                  46 % ↓

                  15 °C
                  60 °C
                  100 °C

                  60 %—75 % ↓
                  80 %—95 % ↓
                  80 %—100 % ↓

                  Единично измиване, леко киселинни условия

                  40 % ↓

                  Температура/топлинна обработка

                  Печене на хляб
                  135 °C
                  220 °C
                  200 °C + смилане

                  Намаляване на съдържанието на алкалоиди

                  ~10—50 % ↓
                  ~30 % ↓
                  ~80—90 % ↓
                  ~90 % ↓

                  Смилане

                  Кислород (голяма активна повърхност)
                  Увеличено pH

                  Увеличена скорост на разграждане на морфина, образуване на псевдоморфин, подобрен аромат на продукта

                  ~25—34 % ↓

                  Светлина

                  Незначително влияние върху скоростта на разграждане

                  Комбинирана предварителна обработка

                  Измиване, 100 °C, 1 минута + изпичане на 200 °C, 20 минути

                  Намаляване на съдържанието на алкалоиди

                  98—100 % ↓

                  Измиване, 100 °C, 1 минута + изсушаване (90 °C, 120 минути)

                  99 % ↓

                  Овлажняване с пара 100 °C, 10 минути + изсушаване (90 °C, 120 минути)

                  50—75 % ↓

                  Овлажняване 100 °C, 10 минути + смилане + изсушаване (90 °C, 120 минути)

                  90—98 % ↓

                  Предварителна обработка + печене

                  Смилане + печене

                  Значително намаляване на съдържанието на алкалоиди с комбинация от овлажняване и предварителна топлинна обработка, следвана от обработка с топъл въздух

                  80—95 % ↓

                  Комбинирана предварителна обработка на пара + смилане + печене

                  90—95 % ↓

                  Комбинирана предварителна обработка с измиване + смилане + печене

                  100 % ↓